KOMMISSIONENS FORORDNING (EF) Nr. 1835/1999
af 24. august 1999
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 1506/1999(2), særlig artikel 9, og
ud fra følgende betragtninger:
(1) Position 2202 omfatter bl.a. "Vand, herunder mineralvand og vand tilsat kulsyre, tilsat sukker eller andre sødemidler eller aromatiseret";
(2) for at sikre en ensartet anvendelse af den kombinerede nomenklatur er det nødvendigt at præcisere, at der under denne position kun tariferes vand, der kan fortæres direkte som drikkevarer, som det er tilfældet for andre ikke-alkoholholdige drikkevarer henhørende under position 2202;
(3) det er derfor nødvendigt at tilføje en supplerende bestemmelse til kapitel 22 for at præcisere indholdet af underposition 2202 10 00, som omfatter "Vand, herunder mineralvand og vand tilsat kulsyre, tilsat sukker eller andre sødemidler eller aromatiseret";
(4) de i denne forordning fastsatte foranstaltninger er i overensstemmelse med udtalelse fra Toldkodeksudvalget -
UDSTEDT FØLGENDE FORORDNING:
Artikel 1
Kapitel 22 i den kombinerede nomenklatur i bilag I til forordning (EØF) nr. 2658/87 ændres således:
1) Følgende indsættes som supplerende bestemmelse 1: "Underposition 2202 10 00 omfatter vand, herunder mineralvand og vand tilsat kulsyre, tilsat sukker eller andre sødemidler eller aromatiseret, forudsat de kan fortæres direkte som drikkevarer."
2) De nuværende supplerende bestemmelser 1 til 10 omnummereres til 2 til 11.
Artikel 2
Denne forordning træder i kraft på enogtyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. august 1999.